與諸人分韵詠古碑探得羅池廟記以池字爲韵
作者：謝逸
朝代：宋

paragraphs: 德不蓋當代，名欲萬世垂。
刻石期後人，石與名俱隳。
子厚名世士，投荒死南夷。
柳民懷遺愛，作廟臨羅池。
韓公記其事，沈子書其詞。
韓詞昭萬古，沈詩妙一時。
名實兩無愧，後世傳不疑。
古人共閒燕，翰墨相娛嬉。
食不設寒具，玩此前賢碑。
願作集古錄，模楷歐少師。